Johdanto

Komissio sitoutui edelleen vahvasti vuonna 2016 avoimuuden ja vastuuvelvollisuuden lisäämiseen. Yksi keinoista, joilla tähän pyritään, on vaalia yleisön tosiasiallista oikeutta tutustua EU:n toimielinten hallussa oleviin asiakirjoihin. Tämä oikeus on vahvistettu Euroopan unionin perusoikeuskirjan 42 artiklassa, Euroopan unionin toiminnasta tehdyn sopimuksen 15 artiklan 3 kohdassa ja Euroopan parlamentin, neuvoston ja komission asiakirjojen saamisesta yleisön tutustuttavaksi annetussa asetuksessa (EY) N:o 1049/2001.

Avoimuutta koskevat pyrkimykset

Komissio on toteuttanut useita tärkeitä toimenpiteitä lisätäkseen avoimuutta lainsäädäntö- ja täytäntöönpanoprosesseissa, myös suhteissaan sidosryhmiin ja lobbaajiin.

Komissio pani vuonna 2016 edelleen täytäntöön paremman sääntelyn agendaansa, jolla pyritään parantamaan Euroopan unionin toimintaa ja tekemään siitä entistä avoimempaa. erityisesti keskittymällä toimimaan yksinkertaisemmalla tavalla ja ainoastaan, jos sillä on merkitystä kansalaisten kannalta. Sääntelyn toimivuutta ja tuloksellisuutta koskevalla komission ohjelmalla (REFIT) pyrittiin edelleen varmistamaan, että EU:n lainsäädännöllä tuotetaan tuloksia kansalaisille ja yrityksille tuloksellisesti, tehokkaasti ja mahdollisimman vähäisin kustannuksin. Tammikuussa 2016 käynnistettiin virallisesti REFIT-foorumi, jolla kansalliset viranomaiset, kansalaiset ja muut sidosryhmät voivat osallistua avoimesti EU:n lainsäädännön parantamiseen.

Huhtikuussa 2016 Euroopan parlamentti, neuvosto ja komissio hyväksyivät komission ehdotuksen jälkeen toimielinten välisen sopimuksen paremmasta lainsäädännöstä. Sopimuksella vahvistetaan läpinäkyvyyttä toimenpiteillä, joilla pyritään lisäämään EU:n päätöksentekomenettelyn avoimuutta.

Sen jälkeen, kun komission päätökset C(2014) 9048 ja 9051 hyväksyttiin marraskuussa 2014, komissio on julkaissut Europa-verkkosivustolla tietoja yli 11 000 kahdenvälisestä kokouksesta komissaarien, heidän kabinettiensa jäsenten ja pääjohtajien sekä edunvalvojien välillä. Yleissääntönä on, että kokouksia pidetään ainoastaan sellaisten edunvalvojien kanssa, jotka ovat rekisteröityneet avoimuusrekisteriin. Avoimuusrekisteriä on laajennettu jatkuvasti, ja se sisältää nyt yli 11 000 edunvalvojaa. Tammikuun 2016 jälkeen rekisteriin on kirjattu yli 3 500 uutta edunvalvojaa.

Toukokuussa 2016 komissio hyväksyi asiantuntijaryhmiä koskevia uusia sääntöjä, joilla vahvistetaan avoimuusvaatimuksia ja pyritään luomaan synergiaa avoimuusrekisterin kanssa.

Komissio hyväksyi syyskuussa 2016 avoimuusrekisterin tulevaisuutta koskevan julkisen kuulemisen tulokset huomioon ottaen ehdotuksen pakollista avoimuusrekisteriä koskevaksi toimielinten väliseksi sopimukseksi, mikä on tärkeä askel kohti yhteistä ja pakollista avoimuusjärjestelmää EU:n tasolla. Komissio on pyytänyt Euroopan parlamenttia ja neuvostoa aloittamaan neuvottelut, jotta tällainen rekisteri, joka kattaisi kaikki kolme toimielintä, voitaisiin perustaa mahdollisimman nopeasti.

Vastatakseen yleisön vaatimuksiin lisätä avoimuutta mahdollisista ”pyöröovi-ilmiötä” edustavista tapauksista komissio julkaisi joulukuussa 2016 toisen vuosittaisen tiedonantonsa , jossa annetaan tietoja komission palveluksesta uuteen työpaikkaan lähteneistä johtavista virkamiehistä ja mainitaan yksityiskohtaisesti heidän aiemmat tehtävänsä, heidän uusi komission ulkopuolinen työnsä ja asiaa koskeva nimittävän viranomaisen päätös. Europa-palvelimella on erityinen verkkosivu, jolla varmistetaan entisten komission jäsenten toimikauden jälkeisen toiminnan hyväksymisestä tehtyjä päätöksiä koskeva avoimuus.

Asiakirjojen saaminen tutustuttaviksi

Asiakirjoihin tutustumista koskeva oikeus on erittäin keskeinen tekijä komission avoimuuden lisäämiseen tähtäävässä lähestymistavassa osana laajempia avoimuutta koskevia pyrkimyksiä. Sen lisäksi, että komissio antoi hallussaan olevia asiakirjoja tutustuttaviksi asetuksen (EY) N:o 1049/2001 nojalla, se julkaisi ennakoivasti useita erilaisia tietoja ja asiakirjoja käyttäjäystävällisessä muodossa sekä useissa julkisissa rekistereissään että verkkosivuillaan.

Tämä kertomus on laadittu asetuksen (EY) N:o 1049/2001 17 artiklan 1 kohdan nojalla. Kertomuksessa annetaan tietoja siitä, kuinka komissio sovelsi asiakirjojen saamisesta yleisön tutustuttaviksi annettuja sääntöjä vuonna 2016. Kertomus perustuu tilastotietoihin, joista esitetään tiivistelmä liitteessä. Tilastot kuvaavat vuonna 2016 saatujen hakemusten ja niihin annettujen vastausten lukumäärää, eivät pyydettyjen tai (osittain) saataville annettujen asiakirjojen lukumäärää, joka oli huomattavasti tätä suurempi. Hakijat voivat toki pyytää tutustuttavaksi yhtä asiakirjaa, mutta yleensä he pyytävät useita asiakirjoja kerralla tai jopa tiettyä aihetta tai menettelyä koskevaa koko asiakirja-aineistoa. Tilastotiedoista käy ilmi, että oikeus tutustua asiakirjoihin on tärkeä osa komission yleistä avoimuuspolitiikkaa. Alkuperäisissä hakemuksissa pyydetyt asiakirjat annettiin kokonaan tai osittain saataville 81,3 prosentille hakijoista. Laajemman tai jopa täyden oikeuden tutustua asiakirjoihin sai 52 prosenttia uudistetun hakemuksen jättäneistä.

1.Rekisterit ja internetsivut

Vuonna 2016 komission asiakirjarekisteriin lisättiin 18 523 uutta asiakirjaa (ks. liitteessä oleva taulukko 1), jotka kuuluivat luokkiin C, COM, JOIN, OJ, PV, SEC tai SWD. Vuonna 2016 komissio ei laatinut eikä vastaanottanut kyseisiin asiakirjaluokkiin kuuluvia arkaluonteisia asiakirjoja.

Europa-palvelimen sivustolla, jonka kautta asiakirjoihin voi tutustua, käyntien määrä kasvoi vuonna 2016 hieman (19 191 käyntiä, kun vuonna 2015 niitä oli 18 939), kun taas kävijöiden määrä ja avattujen sivujen määrä pysyivät vakaina (ks. liitteessä oleva taulukko 2).

2.Yhteistyö asetuksen soveltamisalaan kuuluvien muiden toimielinten kanssa

Euroopan parlamentti, neuvosto ja komissio järjestivät vuonna 2016 edelleen säännöllisesti teknisiä kokouksia hallintotasolla kokemusten vaihtamiseksi, parhaiden käytäntöjen kehittämiseksi ja asetuksen (EY) N:o 1049/2001 yhdenmukaisen soveltamisen varmistamiseksi

3.Asiakirjoihin tutustumista koskevien hakemusten tarkastelu